વિજાતીય સંબંધની શરૂઆત તો હંમેશા એક અવર્ણનીય ઉત્તેજનાથી જ થાય છે. જેમાં બઘુ જ રંગીન લાગે છે, બંને વ્યકિતઓ પોતાના ઉત્તમોત્તમ વ્યકિતત્વ અને વ્યવહારની અભિવ્યકિતઓ એકબીજા પર ઠાલવતાં હોય છે. પરંતુ, જેમ જેમ સંબંધમાં સ્થિરતા આવતી જાય છે તેમ તેમ વ્યકિતઓ પોતાની અભિવ્યકિતઓથી સંતુષ્ટ થતા જાય છે અને એકબીજાને અવગણતા થાય છે. આ અવગણનાની સાથે શરૂ થાય છે લાગણીઓના પ્રશ્નો. સ્ત્રીઓના આ પ્રશ્નોની જાણ લગભગ સૌ કોઇને હોય છે પરંતુ પુરુષો મનોમન ગૂંગળાય છે. મોટાભાગના લોકો તો પુરુષોને આવા કોઈ પ્રશ્નો હોય છે તેવું માનવા જ તૈયાર નહિ હોય! આવા તબક્કે પુરુષોના આ પ્રશ્નો કયા છે તે જાણવું જરૂરી છે, કારણ કે પુરુષો સીધે સીધા આ પ્રશ્નોને વાચા આપવાના નથી પરંતુ તેમના વર્તનમાં તે આડકતરી રીતે રજુ થવાના છે અને તેની સીધી અસર સહજીવન પર પડવાની છે.